1.  ปัจจัยความเสี่ยง

1.1 ความเสี่ยงในการประกอบธุรกิจ

การเติบโตของรายจ่ายด้านโฆษณา

  เนื่องจากรายได้หลักในการดำเนินธุรกิจของกลุ่มบีอีซี เวิลด์ มาจากการขายเวลาโฆษณา
  ดังนั้นปัจจัย ความเสี่ยงหลักของกลุ่มฯส่วนหนึ่งจึงได้แก่
  การเติบโตของรายจ่ายด้านโฆษณาของเศรษฐกิจโดยรวม
  ซึ่งขึ้นอยู่กับภาวะกำลังซื้อของผู้บริโภคในประเทศ และภาวะการแข่งขันของผู้ประกอบ
  การในประเทศซึ่งเป็นผู้โฆษณา ในส่วนนี้แม้ว่าฝ่ายบริหารจะไม่สามารถควบคุมได้โดยตรงก็ตาม
  แต่ก็น่าเชื่อได้ว่าไม่น่าจะเป็นปัญหาร้ายแรงในการดำเนินการของกลุ่ม
  เนื่องจากผู้โฆษณาหลักของสื่อโทรทัศน์และสื่อวิทยุเป็นสินค้าอุปโภคบริโภคที่มีตลาดใหญ่
  ที่มีการเติบโตต่อเนื่องทุกปีจากขนาดของเศรษฐกิจที่โตขึ้น และมีการแข่งขันค่อนข้างสูง
  นอกจากนั้นการขยายตัวของภาวะเศรษฐกิจโดยรวมเป็นภาวะที่เอื้อให้มีการแข่งขันกันมากขึ้น
  จึงมีผู้โฆษณารายใหม่เข้ามาเพิ่มในตลาดตลอดเวลา
  ทำให้ปริมาณเม็ดเงินโฆษณาโตขึ้นต่อเนื่องมาตั้งแต่ปี 2542
  เมื่อปรับฟื้นจากภาวะซบเซาหลังวิกฤตปี 2540 แม้การเติบโตดังที่กล่าวได้ชะลอตัวลงบ้างใน 2-3
  ปีหลังนี้ จากการถดถอยของความเชื่อมั่นของผู้บริโภค
  แต่ในรายละเอียดแล้วเห็นชัดเจนว่ายังมีการเติบโตอย่างเด่นชัดในหลายภาคส่วน
  จึงน่าเชื่อได้ว่าความเสี่ยงที่เม็ดเงินโฆษณาจะลดลงอีกมีโอกาสน้อย
  และหากจะเกิดขึ้นก็จะเป็นในระยะเวลาช่วงสั้นๆ เนื่องจาก
  สภาวะการแข่งขันในตลาดของผู้โฆษณาจะเป็นปัจจัยที่จะกระตุ้นให้เม็ดเงินโฆษณาโตขึ้นอยู่ดี
  อีกทั้งสื่อที่กลุ่ม บีอีซี เวิลด์
  ดำเนินการก็ถือได้ว่าเป็นสื่อที่มีประสิทธิภาพสูงในการเข้าถึงกลุ่มผู้บริโภคที่เป็นลูกค้าหลักของผู้โฆษณา

การรักษาส่วนแบ่งตลาด

  กลุ่มบีอีซี เวิลด์
  ได้พยายามที่จะขยายเพิ่มประสิทธิภาพในการเข้าถึงผู้ชมให้ดีกว่าผู้ดำเนินการรายอื่นๆ
  ในธุรกิจเดียวกันอย่างต่อเนื่อง ซึ่งเป็นปัจจัยความเสี่ยงอีกประการหนึ่งของกลุ่ม บีอีซี เวิลด์
  ว่ากลุ่มบีอีซี เวิลด์ จะยังสามารถดำรงหรือเพิ่มประสิทธิภาพในการเข้าถึงนี้ได้ดีเพียงใด
  แม้ว่าตลอดเวลาที่ผ่านมากลุ่มบีอีซี เวิลด์ ได้ประสบความสำเร็จในการจัดหารายการ
  ปรับปรุงผังรายการ และปรับเพิ่มประสิทธิภาพรายการก็ตาม
  นอกนั้นก็ยังมีความเสี่ยงในด้านการแข่งขันกับผู้ประกอบ การรายอื่นๆในธุรกิจเดียวกัน
  ทั้งจากรายเดิมที่อาจเพิ่มประสิทธิภาพได้ดีขึ้น
  และจากรายใหม่ที่อาจเข้ามาเพิ่มในอนาคตหากมีการออกใบอนุญาตให้สร้างเครือข่ายใหม่

การเปลี่ยนแปลงการกำกับดูแลการประกอบการกิจการกระจายเสียง

  ความเสี่ยงจากการเปลี่ยนแปลงการกำกับดูแลการประกอบการกิจการกระจายเสียงวิทยุโทรทัศน์
  ซึ่งจะมีองค์กรอิสระขึ้นมากำกับดูแลแทนองค์กรภาครัฐ
  แต่ในประเด็นนี้ก็สามารถคาดได้ว่าจะไม่มีผลกระทบอย่างร้ายแรงต่อกลุ่ม บีอีซี เวิลด์ เนื่องจาก
  ได้มีบทเฉพาะกาลในรัฐธรรมนูญ
  และรายละเอียดที่กำหนดในพ.ร.บ.ประกอบกิจการกระจายเสียงฯ ฉบับใหม่ คุ้มครองอยู่

การต่ออายุสัญญาในการดำเนินการ

  เนื่องจากการจัดตั้งองค์กรอิสระนี้ล่าช้าออกไป
  ประกอบกับอายุสัญญาในการดำเนินการสถานีวิทยุคลื่นส่วนหนึ่งที่กลุ่มมีเป็นสัญญาปีต่อปี
  จึงมีความเสี่ยงเพิ่มในส่วนนี้ว่ากลุ่มจะได้รับการต่อสัญญาการดำเนินงานสำหรับคลื่นนั้นๆหรือไม่
  อย่างไรก็ตาม เนื่องจากสัดส่วนรายได้จากการดำเนินงานวิทยุนี้ต่ำ อีกทั้งอัตรากำไรก็ต่ำด้วย
  ดังนั้น หากแม้ไม่สามารถดำเนินงานในส่วนนี้ต่อได้ ก็มีผลกระทบต่อกลุ่มน้อยมากอยู่ดี

การที่มีสื่อโฆษณาใหม่มาทดแทนสื่อโทรทัศน์

  ในส่วนของผลกระทบจากสื่ออื่นที่อาจมาทดแทนสื่อโทรทัศน์ เช่น สื่ออิเล็กทรอนิคส์
  อย่างอินเตอร์เน็ต หรือสื่อโทรทัศน์ในรูปแบบใหม่เช่นโทรทัศน์ผ่านดาวเทียม
  โทรทัศน์ในระบบดิจิตอล ฯลฯ กลุ่ม บีอีซี เวิลด์
  เชื่อว่าในระยะเวลาอันใกล้นี้แม้จะเห็นการพัฒนาการในเรื่องนี้ชัดเจนมากขึ้น
  แต่จะไม่มีผลกระทบใดๆ ต่อการดำเนินธุรกิจของกลุ่ม บีอีซี เวิลด์
  โดยเฉพาะอย่างยิ่งในเรื่องของรายได้จากการขายเวลาโฆษณาของกลุ่ม บีอีซี เวิลด์
  ทั้งนี้เนื่องจาก
  เม็ดเงินโฆษณามักจะกระจุกตัวอยู่ในสื่อที่เข้าถึงกลุ่มเป้าหมายของผู้โฆษณาได้เป็นจำนวนมาก
  เช่นเดียวกับความเสี่ยงที่สื่อโทรทัศน์ระบบบอกรับสมาชิกตามกฎหมายใหม่ที่ได้รับอนุญาตให้ขายเวลาโฆษณาได้
  แต่ไม่น่าจะมีผลกระทบต่อการดำเนินงานของกลุ่ม บีอีซี เวิลด์
  เนื่องจากธุรกิจโทรทัศน์ระบบบอกรับเป็นสมาชิกนั้นมีกลุ่มผู้ชมเพียงกลุ่มเล็กๆ
  จึงอาจถือได้ว่าเป็นตลาดเฉพาะกลุ่ม (NICHE MARKET) ในขณะที่สื่อโทรทัศน์ปกติ (ช่อง 3, 5,
  7, 9, 11 และ TiTV ซึ่งปัจจุบันเปลี่ยนเป็น TPBS) นั้น มีฐานผู้ชมทั่วประเทศ
  เป็นตลาดสำหรับผู้อุปโภคโดยทั่วไป (MASS MARKET) ในทางกลับกันไทยทีวีสีช่อง 3
  กลับได้รับประโยชน์ทางอ้อม
  จากการที่กลุ่มสมาชิกโทรทัศน์ระบบบอกรับเป็นสมาชิกส่วนใหญ่กระจุกตัวอยู่ในกรุงเทพฯ
  และในตัวเมือง
  ซึ่งการติดตั้งโทรทัศน์ระบบบอกรับเป็นสมาชิกนั้นช่วยปิดจุดบอดในการแพร่ภาพของโทรทัศน์ปกติ
  โดยช่วยลดปัญหาตึกสูงบังคลื่นสัญญาณโทรทัศน์ระบบ VHF และUHF ไปได้ จึงทำให้ไทยทีวีสีช่อง 3
  ขยายฐานผู้ชมในกรุงเทพฯ และในตัวเมืองได้เพิ่มมากขึ้น และนี่ก็เป็นอีกเหตุผลหนึ่งที่ทำให้ผู้ผลิต
  หรือเจ้าของสินค้ามีความมั่นใจในการซื้อเวลาโฆษณาของไทยทีวีสีช่อง3
  ว่าจะสามารถเข้าถึงผู้ชมในกรุงเทพฯและในตัวเมืองได้มากขึ้นกว่าในอดีต ดังนั้น
  การเลือกลงโฆษณาผ่านสื่อโทรทัศน์ปกติจึงยังเป็นสื่อที่ได้รับความนิยมของกลุ่มผู้โฆษณาที่เป็นผู้ผลิตหรือเจ้าของสินค้าอุปโภคบริโภค
  ดังที่เห็นได้จากส่วนแบ่งตลาดที่สื่อนี้มีสูงกว่าสื่ออื่นๆอยู่อย่างมาก ในส่วนของสื่ออิเล็กทรอนิคส์
  อย่างอินเตอร์เน็ต แม้ว่าจะเป็นสื่อใหม่ที่ได้รับความนิยมอย่างรวดเร็ว
  แต่ก็เข้าถึงผู้ใช้บริการก็ยังมีลักษณะเป็นเพียงเฉพาะกลุ่ม (NICHE MARKET) เช่นกัน ดังนั้น
  หากผู้โฆษณาโดยทั่วไปเลือกที่จะใช้สื่อใหม่ เช่น อินเตอร์เน็ต โทรทัศน์ในระบบใหม่ๆ
  หรือโทรทัศน์ระบบบอกรับเป็นสมาชิก
  ก็เป็นเพียงการเสริมเพิ่มเติมจากการใช้บริการสื่อโทรทัศน์ปกติเท่านั้น
  และสื่อใหม่นี้ก็อาจจะช่วยผู้โฆษณาที่ต้องการเข้าถึงตลาดเฉพาะกลุ่ม (NICHE MARKET)
  ซึ่งอาจจะไม่คุ้มถ้าต้องโฆษณาในสื่อที่เป็น MASS ที่มีค่าใช้จ่ายสูงกว่ามาก
  แม้ผู้โฆษณากลุ่มนี้จะมิได้เป็นลูกค้าของบริษัทตั้งแต่ต้น
  แต่ก็อาจเป็นการสร้างสินค้าใหม่/ผู้โฆษณารายใหม่มาเพิ่มการแข่งขันในตลาดมากขึ้นในอนาคต
  ซึ่งก็จะกลับมาเป็นประโยชน์แก่กลุ่ม บีอีซี เวิลด์ ในตอนนั้นอยู่ดี

  1.2 ความเสี่ยงด้านการบริหารและจัดการ

การถือหุ้นในบริษัทโดยกลุ่มผู้ถือหุ้นรายใหญ่

  เนื่องจาก กลุ่มตระกูลมาลีนนท์ถือหุ้นในบริษัทร่วมร้อยละ57
  ของจำนวนหุ้นที่ออกจำหน่ายแล้วทั้งหมดของบริษัท
  จึงทำให้กลุ่มตระกูลมาลีนนท์อาจกำหนดทิศทางการบริหารจัดการบริษัทได้ อย่างไรก็ตาม
  ในเรื่องนี้
  บริษัทได้ปฏิบัติตามหลักการกำกับดูแลกิจการที่ดีรวมถึงหลักการคุ้มครองผู้ถือหุ้นข้างน้อยโดยเคร่งครัดอยู่แล้ว
  และยังมีหน่วยงานอิสระทั้งภายในและภายนอกบริษัทกำกับดูแลการบริหารจัดการกิจการของบริษัทอีกชั้นหนึ่งด้วย
  นอกจากนี้หากเป็นการลงมติอนุมัติการดำเนินการในเรื่องใดที่มีนัยสำคัญตามกฎหมาย
  บริษัทจะต้องได้รับมติพิเศษจากที่ประชุมผู้ถือหุ้นก่อนจึงจะดำเนินการได้ ปัจจัยต่างๆ
  ข้างต้นย่อมเป็นหลักประกันความเสี่ยงในด้านการบริหารและการจัดการได้เป็นอย่างดี